คณะกรรมการกองทุนเงินช่วยเหลือผู้ประสบสาธารณภัย   สำนักนายกรัฐมนตรี เร่งให้ความช่วยเหลือผู้ประสบวาตภัย "ปาบึก"
เมื่อวันที่ 16 มกราคม 2562 นายสุวพันธุ์ ตันยุวรรธนะ รัฐมนตรีประจำสำนักนายกรัฐมนตรี เป็นประธานการประชุมคณะกรรมการกองทุนเงินช่วยเหลือผู้ประสบสาธารณภัย สำนักนายกรัฐมนตรี โดยมีที่ปรึกษาสำนักงานปลัดสำนักนายกรัฐมนตรี (นายสมพาศ นิลพันธ์) และ ผู้ช่วยปลัดสำนักนายกรัฐมนตรี (นางสุมิตรา อติศัพท์) ทำหน้าที่เลขานุการ รวมทั้งผู้แทนจากหน่วยงานต่างๆ เข้าร่วมประชุม โดยที่ประชุมได้รับทราบรายงานความเสียหายอันเนื่องมาจากสถานการณ์พายุโซนร้อน “ปาบึก” ตั้งแต่วันที่ 3 มกราคม 2562         สำหรับผลกระทบที่เกิดขึ้นนอกเหนือจากพื้นที่ภาคใต้ 14 จังหวัด และภาคกลางตอนล่าง 2 จังหวัด คือ จังหวัดเพชรบุรี และประจวบคีรีขันธ์ จังหวัดที่ได้รับอิทธิพลของพายุดังกล่าวยังได้ส่งผลกระทบไปถึงภาคตะวันออกและภาคกลางตอนล่างที่ติดชายฝั่งทะเลโดยมีสถานการณ์วาตภัย คลื่นลมแรง คลื่นสูงกว่าปกติ และน้ำทะเลหนุนสูงเข้าสู่ชายฝั่งในพื้นที่จังหวัดระยอง จันทบุรี ชลบุรี ตราด สมุทรสาคร สมุทรสงคราม และสมุทรปราการ รวมทั้งสิ้น 23 จังหวัด 114 อำเภอ 580 ตำบล 3,860 หมู่บ้าน/ชุมชน ราษฎรได้รับผลกระทบ 268,051 ครัวเรือน 892,583 คน เสียชีวิต 5 ราย โดยแยกประเภทความเสียหายรวมทุกจังหวัดดังต่อไปนี้    1) ด้านพื้นที่ประสบภัยจำนวน 114 อำเภอ จำนวน 580 ตำบล/เทศบาล และจำนวน 3,860 หมู่บ้าน/ชุมชน    2) ด้านชีวิต ประชาชนประสบภัยจำนวน 892,583 ราย จำนวน 268,051 ครัวเรือน เสียชีวิต จำนวน 5 ราย บาดเจ็บจำนวน 2 ราย    3) ด้านทรัพย์สิน บ้านเรือนเสียหายทั้งหลังจำนวน 4๐5 หลังคาเรือน เสียหายบางส่วนจำนวน 53,008 หลังคาเรือน    4) ด้านอาชีพ ได้แก่ พื้นที่การเกษตรจำนวน 192,465 ไร่ จำนวนปศุสัตว์ จำนวนรวม 2,664,683 ตัว คอกสัตว์ 35 แห่ง โรงเรือน/ยุ้งข้าวจำนวน 2 หลัง บ่อปลา/กุ้ง/ปู จำนวน 49,317 ไร่ เรือประมง 119 ลำ    5) ด้านสิ่งสาธารณประโยชน์ ได้แก่ วัด/ศาสนสถาน จำวน 282 แห่ง ศาลาเอนกประสงค์ 7 แห่ง ถนน 695 สาย สะพาน 64 แห่ง เขื่อน/กำแพงกั้นตลิ่ง 16 แห่ง เสาไฟฟ้า จำนวน 37 ต้น ท่อลอดเหลี่ยมจำนวน 94 อัน สถานที่ราชการจำนวน 11 แห่ง และสถานที่ศึกษา 7 จำนวน 817 แห่ง        คณะกรรมการกองทุนเงินช่วยเหลือผู้ประสบสาธารณภัยฯ ได้พิจารณาแล้ว เห็นควรให้ความช่วยเหลือผู้ประสบวาตภัยปาบึก ตามหลักเกณฑ์ ดังนี้    1) ค่าจัดการศพผู้เสียชีวิตรายละ 50,000 บาท     2) ค่าวัสดุในการก่อสร้าง/ซ่อมแซมบ้านเรือนที่เสียหายทั้งหลัง (เสียหายเกิน 70 %) หลังละ 230,000 บาท        สำหรับค่าเครื่องอุปโภค และเครื่องใช้อื่นๆ ที่จำเป็นแก่ครอบครัว ที่จะสนับสนุนให้แก่ผู้ประสบภัยในจังหวัดที่ผู้ว่าราชการจังหวัดประกาศให้เป็นเขตภัยพิบัติ และบ้านเรือนเสียหายทั้งหลัง (เสียหายเกิน 70 %) รวมทั้งเสียหายมาก(เสียหาย 30% - 70 %) ครัวเรือนละ 5,000 บาท ให้ผู้ว่าราชการจังหวัดที่ประสบภัยทุกจังหวัดเร่งรัดสำรวจข้อมูลความเสียหาย และส่งให้กรมป้องกันและบรรเทาสาธารณภัยพิจารณากลั่นกรอง และเสนอคณะกรรมการกองทุนเงินช่วยเหลือผู้ประสบสาธารณภัยฯ พิจารณาในสัปดาห์หน้า         ทั้งนี้ ในการให้ความช่วยเหลือด้านอื่น ๆ คณะกรรมการกองทุนเงินช่วยเหลือผู้ประสบสาธารณภัยฯ จะได้พิจารณาในโอกาสต่อไป